‘અરે સાહેબ….’ પેલા માણસે માહિતી આપી, ‘એ ચંદુડા ચીટરે તમને કંઈક આંબા-આંબલી બતાવ્યાં હશે પણ સાચી વાત સાંભળો. બૈરું નહોતું ગમતું એટલે લફરું કર્યું અને પછી એક્સિડન્ટ ઉપજાવીને બૈરીને મારી નાખી. એના વીમાના ડબ્બલ પૈસાય મેળવ્યા. ત્રણેય ભાઈઓની મઝિયારી મિલકત હતી. આ કનુ અને મોટા રતિલાલ સાવ ભોળિયા એટલે ચંદુએ જ્યાં જ્યાં કહ્યું ત્યાં સહીઓ કરી આપેલી. બધું થઈને પાંચ-છ કરોડની પ્રોપર્ટી હશે. એક ઝાટકે બધું પડાવી લીધું અને ભાઈઓને તગેડી મૂક્યા. રતિલાલનો છોકરો હોટલમાં કારકુન છે, એમાંથી ઘરનું પૂરું કરે છે અને આ કનુ મારે ત્યાં નોકરી કરે છે. બંને બનેવીઓને પણ નથી છોડ્યા-કાયદેસરનું ચાલાકી કરીને ધૂતી લીધા….’ સહેજ અટકીને એણે આનંદના ડઘાયેલા ચહેરા સામે જોઈને પૂછ્યું, ‘એ ચીટરે તમારી સાથે વાતો તો બહુ કરી હશે….’ આનંદે હકારમાં માથું હલાવ્યું.